ธนาคารแห่งประเทศไทย ยืนยัน ธนาคารพาณิชย์และธนาคารเฉพาะกิจของรัฐทุกแห่ง พร้อมเปิดให้บริการตามปกติในวันพรุ่งนี้ 30 มีนาคม 2563
ธนาคารแห่งประเทศไทย ยืนยัน ธนาคารพาณิชย์และธนาคารเฉพาะกิจของรัฐทุกแห่ง พร้อมเปิดให้บริการตามปกติในวันพรุ่งนี้ 30 มีนาคม 2563  นายรณดล นุ่มนนท์ รองผู้ว่าการด้านเสถียรภาพสถาบันการเงิน ธนาคารแห่งประเทศไทย หรือ ธปท. เปิดเผยถึงผลการประชุมร่วมกับสมาคมธนาคารไทย สมาคมธนาคารนานาชาติ และสมาคมสถาบันการเงินของรัฐ ถึงแนวทางการเปิดให้บริการด้านการเงิน ว่า ตั้งแต่วันพรุ่งนี้ 30 มีนาคม 2563 ธนาคารพาณิชย์และธนาคารเฉพาะกิจของรัฐ รวมถึงธนาคารออมสินที่ได้ประกาศปิดทำการไปก่อนหน้านี้ พร้อมเปิดให้บริการตามปกติ แต่ระหว่างวันที่ 30-31 มีนาคม 2563 จะงดให้บริการเปิดบัญชีใหม่ และบริการผูกพร้อมเพย์ที่สาขาทำการ ประชาชนสามารถดำเนินการผ่านช่องทางอิเล็กทรอนิกส์และออนไลน์ รวมถึงลูกค้าที่ต้องการลงทะเบียนเพื่อขอรับสิทธิ์ตาม ‘มาตรการเยียวยา 5,000 บาทต่อเดือนเป็นระยะเวล 3 เดือน’ ของทางรัฐบาล สามารถลงทะเบียนผ่านเว็บไซต์ www.เราไม่ทิ้งกัน.com ได้ตลอด 24 ชั่วโมง โดยไม่ต้องเดินทางมาลงทะเบียนที่สาขา เพื่อลดความเสี่ยงการแพร่ระบาดของโรคโควิด-19ทั้งนี้ ยืนยันว่า ทุกธนาคารยังคงให้ความสำคัญต่อสวัสดิภาพและความปลอดภัย ของลูกค้า พนักงานและสาธารณชน จึงแนะนำให้ลูกค้าเลือกเปิดบัญชี ผูกพร้อมเพย์และทำธุรกรรมทางการเงินผ่านช่องทางอิเล็กทรอนิกส์และออนไลน์ของธนาคารต่างๆ เป็นลำดับแรก ซึ่งปัจจุบันยังคงให้บริการได้ตามปกติ เช่น เครื่องบริการถอนเงิน-ฝากเงินอัตโนมัติ (ATM/CDM) โมบายแบงก์กิ้ง (Mobile Banking) และอินเทอร์เน็ตแบงก์กิ้ง (Internet Banking) เป็นต้น ซึ่งการผูกพร้อมเพย์สามารถทำได้ด้วยตนเองที่เครื่อง ATM และทาง Online โดยไม่ต้องเข้ามาติดต่อที่สาขา